CELEX: 62015CN0502
Language: el
Date: 2015-09-22 00:00:00
Title: Υπόθεση C-502/15: Προσφυγή της 22ας Σεπτεμβρίου 2015 — Ευρωπαϊκή Επιτροπή κατά Ηνωμένου Βασιλείου της Μεγάλης Βρετανίας και της Βόρειας Ιρλανδίας

18.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 16/14
            
         Προσφυγή της 22ας Σεπτεμβρίου 2015 — Ευρωπαϊκή Επιτροπή κατά Ηνωμένου Βασιλείου της Μεγάλης Βρετανίας και της Βόρειας Ιρλανδίας
   (Υπόθεση C-502/15)
   (2016/C 016/17)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: K. Mifsud-Bonnici και E. Manhaeve)
   
      Καθού: Ηνωμένο Βασίλειο της Μεγάλης Βρετανίας και της Βόρειας Ιρλανδίας
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Ηνωμένο Βασίλειο παρέβη τις υποχρεώσεις που υπέχει δυνάμει των άρθρων 3, 4, 5 και 10 της οδηγίας 91/271/ΕΟΚ, διότι εφάρμοσε πλημμελώς την οδηγία 91/271/ΕΟΚ (1) του Συμβουλίου, της 21ης Μαΐου 1991, για την επεξεργασία των αστικών λυμάτων, όσον αφορά το Gowerton και το Llanelli, το Γιβραλτάρ και 11 οικισμούς·
            
         
               —
            
            
               να καταδικάσει το Ηνωμένο Βασίλειο της Μεγάλης Βρετανίας και της Βόρειας Ιρλανδίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Mε την προσφυγή της, η Επιτροπή ζητεί από το Δικαστήριο να αναγνωρίσει ότι το Ηνωμένο Βασίλειο εφάρμοσε πλημμελώς στο Gowerton και στο Llanelli, καθώς και στο Γιβραλτάρ και σε 11 οικισμούς, την οδηγία 91/271/ΕΟΚ του Συμβουλίου για την επεξεργασία των αστικών λυμάτων.
   H Επιτροπή διατείνεται, ειδικότερα, ότι το Ηνωμένο Βασίλειο παρέλειψε να εξασφαλίσει ότι τα ύδατα που διοχετεύονται στο μικτό δίκτυο αποχετεύσεως αστικών λυμάτων και ομβρίων υδάτων στο Gowerton και το Llanelli φυλάσσονται και διοχετεύονται για επεξεργασία κατά τις απαιτήσεις των άρθρων 3, 4, και 10, καθώς και του παραρτήματος I, σημεία A και B, της οδηγίας 91/271/ΕΟΚ του Συμβουλίου.
   Επιπροσθέτως, η Επιτροπή υποστηρίζει ότι το Ηνωμένο Βασίλειο παρέβη τις υποχρεώσεις του που απορρέουν από το άρθρο 4, και το παράρτημα I, σημεία Β και Δ, της οδηγίας 91/271/ΕΟΚ του Συμβουλίου, επειδή παρέλειψε να προβλέψει δευτεροβάθμια ή αντίστοιχη επεξεργασία, ή έστω δεν προσκόμισε επαρκή αποδεικτικά στοιχεία από τα οποία να προκύπτει η συμμόρφωση με τις επίμαχες διατάξεις της οδηγίας 91/271/ΕΟΚ, όσον αφορά 3 οικισμούς, καθώς και επειδή δεν υπέβαλε σε οποιαδήποτε επεξεργασία τα αστικά λύματα στο Γιβραλτάρ.
   Τέλος, προβάλλεται το επιχείρημα ότι το Ηνωμένο Βασίλειο δεν εκπλήρωσε δεόντως τις υποχρεώσεις που απορρέουν από το άρθρο 5, και το παράρτημα I, στοιχεία B και Δ, της οδηγίας 91/271/ΕΟΚ του Συμβουλίου, διότι παρέλειψε να εξασφαλίσει ότι τα αστικά λύματα, τα οποία 8 οικισμοί διοχετεύουν σε δίκτυα αποχετεύσεως, υποβάλλονται σε αυστηρότερη επεξεργασία πριν από την απόρριψή τους σε ευαίσθητες ζώνες.
   Η προθεσμία για τη μεταφορά της οδηγίας στην εσωτερική έννομη τάξη έληξε στις 30 Ιουνίου 1993.
   
      (1)  ΕΕ, L 135, σ. 40.